Diari Oficial de la Generalitat Valenciana


Sumari del DOGV 3231, del 28-04-1998 (1998/2779)

ORDRE de 12 de març de 1998, de la Conselleria de Cultura, Educació i Ciència, per la qual es convoquen beques per a la realització de treballs d'investigació dins del Pla d'Estudis del Valencià Actual.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3231

Data del DOGV
:   28-04-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/2779


Data del document
:   12-03-1998

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 12 de març de 1998, de la Conselleria de Cultura, Educació i Ciència, per la qual es convoquen beques per a la realització de treballs d'investigació dins del Pla d'Estudis del Valencià Actual. [1998/Q2779]
  
L'Ordre de 31 de març de 1986 (DOGV núm. 368, de 25 d'abril) obria als investigadors valencians un canal per a poder aprofundir en el coneixement de l'idioma propi de la Comunitat Valenciana, en compliment del mandat que recull la Llei de la Generalitat Valenciana 4/1983, d'Ús i Ensenyament del Valencià, segons la qual aquesta té un compromís irrenunciable en la defensa del patrimoni cultural de la comunitat autònoma i, d'una manera especial, en la recuperació del valencià, llengua històrica i pròpia del nostre poble, del qual constitueix la més peculiar senya d'identitat. Per això, la Conselleria de Cultura, Educació i Ciència es proposa continuar el Pla d'Estudis del Valencià Actual per a contribuir eficaçment a l'estudi científic del nostre idioma i del seu entorn sociolingüístic.
  
L'adjudicació de les beques s'ofereix a tots els investigadors i està subjecta a les clàusules que s'indiquen a continuació.
  
D'acord amb el Decret 108/1992, de 6 de juliol, del Govern Valencià, i en ús de les facultats que em confereix l'article 35 de la Llei 5/1983, de 30 de desembre, del Govern Valencià,
  
ORDENE
  
Primer
  
Es convoca un concurs públic per a la concessió de beques que tenen com a finalitat l'elaboració de treballs dins del Pla d'Estudis del Valencià Actual i s'aproven les bases per les quals es regeix aquesta convocatòria i el model de sol·licitud, que s'inclouen com a annex de l'ordre.
  
Segon
  
Les ajudes tindran un import global màxim de 78.077.485 de pessetes (deu milions de pessetes) que es pagaran a càrrec de la línia pressupostària 403, projecte 02488, programa 422.50, del pressupost de la Generalitat Valenciana per a 1998.
  
DISPOSICIONS FINALS
  
Primera
  
Es delega en el director general d'Ordenació i Innovació Educativa i de Política Lingüística la facultat de concedir les ajudes i se l'autoritza perquè dicte les resolucions necessàries per al desplegament i l'execució de l'ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana. Contra aquesta ordre es podrà interposar un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos des de la publicació, amb la comunicació prèvia a aquest òrgan, d'acord amb l'article 58 de la Llei Reguladora de la Jurisdicció Contenciosa Administrativa.
  
València, 12 de març de 1998
  
El conseller de Cultura, Educació i Ciència,
  
FRANCISCO CAMPS ORTIZ
  
ANNEX I
  
Bases per a la concessió de beques per a la realització de treballs d'investigació dins del Pla d'Estudis del Valencià Actual.
  
Primera
  
Els sol·licitants hauran de complir les condicions següents:
  
a) Tenir la nacionalitat espanyola.
  
b) Ser llicenciat o diplomat universitari i acreditar coneixements suficients per a la investigació de la llengua, a criteri de la comissió a què fa referència la base quarta després d'estudiar el currículum dels sol·licitants.
  
Les sol·licituds podran presentar-se individualment o per equips de treball. Si la sol·licitud la fera un equip de treball, s'entendrà que actua com a representant el membre que figure en primer lloc; sense perjudici d'això, tots els components de l'equip de treball respondran solidàriament de les seues obligacions davant de l'administració.
  
Si, per alguna causa, algun dels membres de l'equip l'abandona, la resta ho comunicarà a la Direcció General d'Ordenació i Innovació Educativa i de Política Lingüística i, si així ho consideraren, manifestaran el desig de continuar el treball, sols o amb la incorporació d'algun membre nou. Si la persona que abandona l'equip fóra la que en té la representació, aquesta passarà a la que figure en segon lloc, i així successivament.
  
Segona
  
Per a fer la sol·licitud caldrà omplir una instància seguint el model de l'annex II d'aquesta ordre, i acompanyar-la d'una memòria explicativa (que inclourà la descripció de l'estudi, les etapes de realització, la metodologia i la bibliografia que s'utilitzarà) i del currículum i documentació acreditativa de la titulació i mèrits al·legats. La instància estarà a disposició de les persones interessades a la Conselleria de Cultura, Educació i Ciència i a les direccions territorials d'aquesta a Castelló, València i Alacant.
  
El termini de presentació de les sol·licituds i de la documentació és de 20 dies hàbils a partir de la publicació d'aquesta convocatòria en el Diari Oficial de la Generalitat Valenciana; si l'últim dia del termini de presentació fóra dissabte, o qualsevol altre dia en què no estiguen oberts al públic els registres de la Generalitat Valenciana, el termini s'entendrà prorrogat fins al primer dia hàbil següent. Podran presentar-se al Registre General de la Conselleria de Cultura, Educació i Ciència, a les corresponents direccions territorials d'Alacant, Castelló i València o utilitzar qualsevol dels procediments que estableix l'article 38 de la Llei de Règim Jurídic de les Administracions Públiques i del Procediment Administratiu Comú. Els sol·licitants hauran de complir, quan acabe el termini de presentació d'instàncies, els requisits i les condicions que assenyala la convocatòria relatives a les obligacions tributàries i de Seguretat Social a què fa referència la base setena, últim apartat.
  
Tercera
  
Aquesta convocatòria té com a objectiu l'estudi científic del valencià en els seus diferents nivells, des del punt de vista històric, descriptiu i normatiu, i també la potenciació dels estudis sobre la toponímia de les nostres terres. Hi tenen cabuda tant projectes nous com projectes que siguen continuació d'estudis iniciats en convocatòries anteriors d'aquest pla d'estudis.
  
Se seleccionaran, prioritàriament, els projectes de treball al voltant dels aspectes següents:
  
1. Estudi de qualsevol dels nivells de la llengua, especialment els que contribuïsquen a augmentar el coneixement de la variació lingüística en el moment actual.
  
2. Estudis de toponímia, especialment els que contribuïsquen a augmentar el coneixement actual de la toponímia valenciana.
  
3. Estudis lexicogràfics, preferentment aquells que aporten materials que amplien el coneixement del lèxic valencià actual.
  
La realització dels estudis s'ajustarà a les indicacions metodològiques que plantege la Direcció General d'Ordenació i Innovació Educativa i de Política Lingüística.
  
La temporalització dels projectes presentats s'haurà d'ajustar necessàriament a la data que es marca en la base vuitena d'aquesta ordre per al lliurament dels treballs. Per als projectes de major durada, caldrà explicar en la memòria la temporalització total però concretant de manera clara i diferenciada la part que es pretén dur a terme en aquesta convocatòria concreta, que és la que serà objecte de beca, si s'escau, en aquesta convocatòria i que es presentarà igualment en el termini fixat en la base vuitena esmentada.
  
Quarta
  
Per a l'adjudicació dels projectes d'estudi es crea una comissió amb la composició següent:
  
President: el cap d'Àrea de Política Lingüística.
  
Vocals:
  
- El cap del Servei d'Assessorament Lingüístic i Traducció de la Direcció General d'Ordenació i Innovació Educativa i Política Lingüística.
  
- El cap del Servei de Política Científica de la Direcció General d'Ensenyaments Universitaris i Investigació de la Conselleria de Cultura, Educació i Ciència.
  
- Un representant de les universitats valencianes de reconegut prestigi en matèria lingüística, nomenat pel director general d'Ordenació i Innovació Educativa i Política Lingüística.
  
Secretari: un funcionari de la Direcció General d'Ordenació i Innovació Educativa i de Política Lingüística.
  
Si algun d'aquests dels components es veu impossibilitat d'assistir a les reunions de la Comissió, la Direcció General d'Ordenació i Innovació Educativa i de Política Lingüística nomenarà les persones que estime oportunes per a suplir els membres nomenats per aquesta; igualment farà la Direcció General d'Ensenyaments Universitaris i Investigació.
  
La Comissió d'Avaluació es reunirà dins dels 20 dies següents a la finalització del termini de presentació de sol·licituds i farà la selecció d'acord amb els criteris següents: garanties que oferisca la titulació i el currículum del sol·licitant; plantejament del projecte i de la metodologia que utilitzarà; interés del tema d'estudi, donant prioritat a la subjecció als temes esmentats com a prioritaris en aquesta convocatòria. La proposta d'adjudicació s'elevarà al director general d'Ordenació i Innovació Educativa i de Política Lingüística en el termini de 10 dies des de la reunió de la Comissió.
  
Cinquena
  
La Comissió esmentada en la base quarta tindrà les funcions següents:
  
1. Estudiar els projectes presentats i els currículums dels sol·licitants.
  
2. Fer una proposta de resolució al director general d'Ordenació i Innovació Educativa i de Política Lingüística.
  
3. Després de la concessió de les beques, tindrà com a missió el seguiment dels treballs.
  
Sisena
  
La Direcció General d'Ordenació i Innovació Educativa i de Política Lingüística, per delegació de la consellera de Cultura, Educació i Ciència, dictarà una resolució en el termini de 10 dies des de la data en què la Comissió d'Avaluació n'eleve la proposta. En la resolució s'indicaran els projectes que hauran sigut seleccionats entre els presentats i la quantitat assignada.
  
També podrà declarar deserta, totalment o en part, l'adjudicació de projectes de treball si es considera que cap dels presentats no s'adequava a les bases d'aquesta convocatòria.
  
En tot cas, l'import de les ajudes no podrà superar mai, aïlladament o en concurrència amb subvencions o ajudes d'altres administracions públiques o d'altres ens públics o privats, el cost de l'activitat que ha de realitzar el beneficiari.
  
La Direcció General d'Ordenació i Innovació Educativa i de Política Lingüística notificarà la resolució de concessió o denegació a les persones interessades.
  
Setena
  
En ser notificada la resolució, els adjudicataris contrauen les obligacions següents:
  
a) Fer l'estudi per al qual se'ls concedeix l'ajuda.
  
b) Acreditar davant de la Direcció General d'Ordenació i Innovació Educativa i de Política Lingüística la realització de l'estudi i també el compliment dels requisits i les condicions que determinen la concessió o el gaudi de l'ajuda.
  
c) Sotmetre's a les actuacions de control financer que corresponen a la Intervenció General, en relació amb les subvencions i ajudes concedides.
  
d) Comunicar a la Direcció General d'Ordenació i Innovació Educativa i de Política Lingüística l'obtenció de subvencions o ajudes, per al mateix estudi, procedents de qualssevol administracions o ens públics.
  
e) Demostrar que estan al corrent de les obligacions tributàries i amb la Seguretat Social en els termes que estableix l'Ordre de la Conselleria d'Economia i Hisenda de 7 de gener de 1991.
  
Vuitena
  
El resultat de cada investigació es presentarà dins del mes d'octubre de 1998 i donarà peu al pagament de la quantitat assignada.
  
La Conselleria de Cultura, Educació i Ciència podrà suspendre qualsevol d'aquests treballs quan hi haja, per part dels beneficiaris, incompliment de les bases, amb audiència prèvia a la persona interessada. En el cas esmentat, d'acord amb l'article 7, punt 2, del Decret 108/1992 i l'article 47, punt 9, del Text Refós de la Llei d'Hisenda Pública de la Generalitat Valenciana, quedarà sense efecte la beca i serà procedent el reintegrament de la quantitat percebuda i l'exigència de l'interés de demora des que es va pagar la subvenció.
  
Si l'estudi presentat no s'adequa a les característiques del projecte o no compleix suficient rigor científic, aquesta Conselleria es reserva el dret de reconsiderar, amb audiència prèvia a la persona interessada, la quantitat assignada per a ajustar-la a la realitat del treball.
  
Tota alteració de les condicions tingudes en compte per a la concessió de la beca, i en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de concessió.
  
Igualment, en el supòsit de rebre alguna una altra ajuda amb la mateixa finalitat, quan la subvenció principal siga de la Generalitat Valenciana, correspondrà el reintegrament de l'excés obtingut sobre el cost de l'activitat desplegada.
  
Novena
  
Els treballs realitzats seran propietat de la Conselleria de Cultura, Educació i Ciència, la qual es reserva el dret de publicar-los, íntegrament o en part.
  
Si en el termini de dos anys no els publica, els autors queden lliures de publicar-los pel mitjà que consideren convenient, però fent-hi constar el patrocini de la Conselleria de Cultura, Educació i Ciència.
  
Deu
  
La concurrència a aquesta convocatòria comporta l'acceptació de les bases.
  
El fet d'haver gaudit de la concessió d'alguna d'aquestes beques d'investigació no implica cap tipus de relació laboral ni administrativa amb la Generalitat Valenciana.
  
El fet que el beneficiari de l'ajuda fóra un funcionari o personal laboral de la Generalitat Valenciana, no n'afectaria la situació administrativa.
  
annex II
  
Convocatòria del Pla d'Estudis del Valencià Actual.
  
Sol·licitud de beca.
  
Cognoms:................................................ Nom:...........................
  
Carrer: ..........................................................................................
  
Codi postal:..................... Localitat: ............................................
  
NIF:................................. Telèfon: ..............................................
  
Nom del treball per al qual se sol·licita la beca:
  
......................................................................................................
  
......................................................................................................
  
 Any de la convocatòria \_\_\_\_\_\_\_
  
 o Investigador individual
  
 o Representant d'un equip investigador
  
Dades de les persones que componen l'equip, exceptuant-ne el qui actua com a representant:
  
Cognoms: .............................................. Nom: ...........................
  
Carrer: ..........................................................................................
  
Codi postal:..................... Localitat: ............................................
  
NIF:................................. Telèfon: .............................................
  
Cognoms: .............................................. Nom: ...........................
  
Carrer: ..........................................................................................
  
Codi postal:..................... Localitat: ............................................
  
NIF:................................. Telèfon: .............................................
  
Cognoms: .............................................. Nom: ...........................
  
Carrer: ..........................................................................................
  
Codi postal:..................... Localitat: ............................................
  
NIF:................................. Telèfon: .............................................
  
SOL·LICITE una beca dins del Pla d'Estudis del Valencià Actual per a fer el treball esmentat i em compromet a presentar-lo en els termes expressats en el projecte, si se'm concedeix la beca, en el termini marcat en l'ordre de convocatòria.
  
Aporte la documentació següent:
  
o Projecte.
  
o Currículum.\*
  
o Documentació acreditativa de la titulació i mèrits
  
 al·legats.\*
  
Firma i data